รัฐมนตรีประจำสำนักนายกรัฐมนตรี เชื่อมั่นรัฐมนตรีทุกคนสามารถตอบได้ทุกประเด็น รวมถึงผลโหวตจากพรรคเล็กจะเป็นไปในทิศทางเดียวกัน
นายอนุชา นาคาศัย รัฐมนตรีประจำสำนักนายกรัฐมนตรี เปิดเผยภาพรวมการจัดงานสัมมนาซักซ้อมรับมือการอภิปรายไม่ไว้ใจ ที่จะมีขึ้นระหว่างวันที่ 16-19 กุมภาพันธ์ 2564 ว่า ตลอดสองวันที่จัดงานมา ไม่มีอะไรน่าเป็นกังวลจากการสัมมนา ซึ่งเห็นรัฐมนตรีที่ถูกอภิปรายร่วมชี้แจงทุกประเด็น เหมือนเป็นการเกร็งข้อสอบ และสามารถตอบข้อสอบได้ทุกประเด็นทำให้สองวันที่ผ่านมาเป็นไปด้วยดี และแม้นายกรัฐมนตรีจะไม่ได้เดินทางมาร่วมงาน แต่ก็ได้มีการส่งข้อมูลมาตอบคำถามในทุกประเด็นที่น่ากังวลใจได้อย่างดี         โดยเชื่อมั่นว่ารัฐมนตรีทุกคนมีความมั่นใจสามารถตอบข้อสงสัยจากฝ่ายค้านได้ทุกประเด็น และหากจะให้โหวตคะแนนให้กับรัฐมนตรีท่านใดนั้น มองว่าน่าจะให้เท่ากัน เพราะว่าได้รับความร่วมมือจากทุกพรรคร่วมรัฐบาลเป็นอย่างดี         ทั้งนี้ ยืนยันว่าไม่มีการคาดโทษใดๆต่อการลงคะแนน แต่เชื่อว่าทิศทางการลงคะแนนเป็นไปในทิศทางเดียวกัน ซึ่งได้มีการชี้แจงทุกข้อทุกประเด็นทุกข้อสงสัยจากทุกๆพรรคเหมือนกัน เชื่อว่าทุกพรรคเล็กก็เห็นด้วย และให้ความร่วมมือมาตั้งแต่วันแรกจนถึงวันนี้เป็นอย่างดี แม้จะมีกระแสข่าวว่า จะมีส.ส.พรรคเล็กโหวตคะแนนสวนทาง แต่เชื่อว่าจะเป็นคนเดิมๆ แต่ในภาพรวมจะไม่มีปัญหาใดๆ        รัฐมนตรีประจำสำนักนายกรัฐมนตรี ยังมั่นใจว่า รัฐมนตรีที่อภิปรายเชื่อว่าจะไม่เป็นประเด็นนำไปสู่การปรับคณะรัฐมนตรี โดยทุกรัฐมนตรีตอบทุกประเด็นข้อสงสัยได้ดี หากถามว่ากลัว ส.ส.พรรคก้าวไกลเก็บข้อมูลการอภิปรายไว้หรือไม่ เชื่อว่า จะไม่มีใครเก็บข้อมูล ไม่เคยเห็นการอุบข้อมูลไว้ เชื่อว่าไม่มีการเซอร์ไพร์สแน่นอน เพราะที่ผ่านมาไม่เคยมีเซอร์ไพร์สมาก่อน นอกจากเป็นเพียงกระแสก่อนการอภิปรายเท่านั้น